Man ernstig beseer by pro-Trump-byeenkoms in WashingtonOndersteuners ruk op na ‘n Make America Great Again-byeenkoms. (Foto: Twitter) ŉ Jong man is Saterdagaand in die rug gesteek tydens ŉ gewelddadige konfrontasie tussen linksgesinde aktiviste en ondersteuners van die Amerikaanse pres. Donald Trump tydens ŉ betoging in Washington. Duisende mense was Saterdag in die land se hoofstad om te eis dat Trump nog vier jaar lank regeer, terwyl hulle sy bewerings dat die verkiesing in ŉ massiewe bedrogspul gesteel is, herhaal het. Volgens die Washington Post het geweld tussen die Trump-ondersteuners en diegene wat teen hom gekant is sowat vyf straatblokke weg van die Withuis uitgebreek. Beserings is aan albei kante aangemeld, terwyl twee polisiebeamptes ook in die skermutselings beseer is. Minstens 10 mense word aangehou. Volgens die koerant is ŉ man in sy 20’s gesteek en later met ernstige beserings na ŉ hospitaal geneem. Te midde van die geweld het Trump die linkse aktiviste se gedrag veroordeel en ŉ beroep op die polisie in die hoofstad gedoen om dienooreenkomstig op te tree en “nie terug te hou nie”. ANTIFA SCUM ran for the hills today when they tried attacking the people at the Trump Rally, because those people aggressively fought back. Antifa waited until tonight, when 99% were gone, to attack innocent #MAGA People. DC Police, get going — do your job and don’t hold back!!! — Donald J. Trump (@realDonaldTrump) November 15, 2020 Trump het ook die plaaslike owerhede in Washington DC gekritiseer vir hul beweerde gebrek aan optrede en gesê die Anti-fascistiese Aksie (Antifa) teiken “ou mense en gesinne”. Antifa is ŉ anti-fascistiese groep en linkse politieke beweging in die VSA.